BAGDAD. Iracké bezpečnostné sily začali v utorok skoro ráno novú bojovú operáciu zameranú na znovudobytie kľúčovej oblasti severne od hlavného mesta Bagdad a na vytlačenie militantov organizácie Islamský štát (IS) z tohto regiónu.
Informovalo o tom velenie spoločných operácií vo vyhlásení, ktoré citovala agentúra AP.
"Nová ofenzíva" sa začala v poľnohospodárskej oblasti severovýchodne od mesta Sámarrá a jej prvoradým cieľom je prerušiť zásobovacie trasy Islamského štátu. Sámarrá sa nachádza 95 kilometrov severne od Bagdadu.
Velenie informovalo, že operáciu v oblasti nazývanej Džazíra Sámarrá podporujú polovojenské sily - väčšinou šiitské milície - a iracké vojenské letectvo.
Operácia nasleduje po dvoch masívnych bombových útokoch, ktoré podnikol IS v tomto regióne, presnejšie v meste Mukdádíja a v Bagdade. O život pri nich prišlo najmenej 110 ľudí.